Қазақстан халқы Ассамблеясы

Кеңесінің шешімімен

**БЕКІТІЛГЕН**

хаттама № 18-35-4.3

2019 ж. «20» қараша

жана редакция

(№ 19-35-04.3 **/**28.11.2019)

### **Қазақстан халқы Ассамблеясының этномәдени бірлестіктерін қоғамдық аккредиттеу жөніндегі өңірлік комиссия туралы**

### **ҮЛГІ ЕРЕЖЕ**

### **1. Жалпы ережелер**

1. Қазақстан халқы Ассамблеясының этномәдени бірлестіктерін қоғамдық аккредиттеу жөніндегі өңірлік комиссия туралы осы үлгі Ереже *(бұдан әрі* – *Ереже)* ҚР «Қазақстан халқы Ассамблеясы туралы» Заңының 14-1-бабының нормаларын іске асыру мақсатында әзірленді.

2. Қазақстан халқы Ассамблеясының этномәдени бірлестіктерін аккредиттеу жөніндегі өңірлік комиссияның *(бұдан әрі – өңірлік комиссия)* қоғамдық мәртебесі бар және ол өз қызметінде Қазақстан халқы Ассамблеясының Кеңесі бекіткен Қазақстан халқы Ассамблеясының этномәдени бірлестіктерін Қоғамдық аккредиттеу ережелерін басшылыққа алады.

3. Өңірлік комиссияның негізгі мақсаты жергілікті этномәдени бірлестіктерді, олардың құрылымдық бөлімшелерін (филиалдары мен өкілдіктерін), сондай-ақ Қазақстан халқы Ассамблеясының республикалық және өңірлік этномәдени бірлестіктерінің (бұдан әрі – этномәдени бірлестіктер) құрылымдық бөлімшелерін (филиалдары мен өкілдіктерін) аккредиттеуді жүзеге асыру болып табылады.

Өңірлік комиссияның шешімі этномәдени бірлестіктерді ҚХА этномәдени бірлестіктерінің Тізіліміне *(бұдан әрі – Тізілім)* енгізуге немесе Тізілімнен шығаруға негіз болып табылады.

### **2. Өңірлік комиссияның қызметін ұйымдастыру**

4. Өңірлік комиссияның құрамын өңірлік ҚХА Кеңесі бекітеді.

5. Өңірлік комиссияның құрамына өңірлік Қазақстан халқы ассамблеяларының мүшелері кіреді.

Өңірлік комиссияның құрамына этносаралық қатынастар, қоғамдық даму және әділет саласындағы уәкілетті мемлекеттік органдардың, сондай-ақ қоғамдық келісім мен жалпыұлттық бірлікті нығайту жөніндегі азаматтық қоғам институттарының өкілдері кіре алады, бұл ретте олардың саны өңірлік комиссия құрамының 1/3-інен аспауы тиіс.

6. Өңірлік комиссияны төраға басқарады, ол оның қызметіне басшылық жасайды, отырыстарда төрағалық етеді, жұмысты жоспарлайды және өңірлік комиссия шешімдерінің іске асырылуына жалпы бақылауды жүзеге асырады.

7. Өңірлік комиссияның жұмысын ұйымдастыру-техникалық қамтамасыз етуді өңір әкімі аппаратының «Қоғамдық келісім» КММ *(бұдан әрі - жұмыс органы)* жүзеге асырады.

8. Комиссия хатшысын жұмыс органы өз қызметкерлерінің қатарынан тағайындайды.

Хатшы Комиссия отырысының күн тәртібін қалыптастырады, тиісті құжаттарды, материалдарды дайындауды қамтамасыз етеді, өңірлік комиссия отырыстарының хаттамаларын жасайды.

Хатшы Комиссия мүшесі болып табылмайды.

9. Өңірлік комиссияның жұмыс отырыстарының материалдары отырысқа дейін кемінде бес жұмыс күні бұрын Комиссияның әрбір мүшесіне жеткізіледі.

10. Өңірлік комиссияның отырыстары қажеттілігіне қарай, бірақ жылына кемінде бір рет өткізіледі және егер оған өңірлік Комиссия мүшелерінің кемінде жартысы қатысса, заңды болып табылады.

11. Өңірлік комиссияның шұғыл мәселелерді қарауы қажет болған жағдайда, өңірлік комиссия төрағасының шешімімен олар бойынша сырттай дауыс беру өткізілуі мүмкін.

Өңірлік комиссия мүшелерінің сырттай дауыс беру мерзімі дауыс беруге арналған мәселе бойынша материалдар жіберілген күннен бастап 3 жұмыс күнінен аспауы тиіс.

Сырттай дауыс беру мерзімі аяқталғанға дейін өңірлік комиссияның мүшелері Жұмыс органына жазбаша жауаптар жібереді, онда өз пікірлерін білдіреді. Көрсетілген мерзімде жазбаша жауап берілмеген жағдайда, өңірлік комиссияның мүшесі оң дауыс берді деп есептеледі.

### **3. Өңірлік комиссияда материалдарды қарау**

12.Өңірлік комиссияның аккредиттеуге ұсынылған құжаттарды қарауы Жұмыс органына құжаттар келіп түскен күннен бастап отыз жұмыс күні ішінде жүзеге асырылады.

13. Қарау нәтижелері бойынша өңірлік комиссия:

- этномәдени бірлестікті аккредиттеу туралы;

- этномәдени бірлестікті аккредиттеуден өткізбеу туралы;

- аккредиттеу туралы шешімнің күшін жою туралы;

- аккредиттеу мерзімін ұзарту немесе ұзартудан бас тарту туралы

шешім қабылдайды.

14. Өңірлік комиссияның шешімі отырысқа қатысып отырған Комиссия мүшелері санының қарапайым көпшілік даусымен қабылданады.

Дауыстар тең болған жағдайда төрағаның дауысы шешуші болып табылады.

15. Өңірлік комиссия қабылдайтын шешімдер хаттамамен ресімделеді, оған төрағалық етуші, қатысып отырған Комиссия мүшелері мен хатшысы қол қояды.

16. Өңірлік комиссияның шешімі үш жұмыс күні ішінде ҚХА Хатшылығына және ҚР Президенті жанындағы «Қоғамдық келісім» РММ-ге жіберіледі және Тізілімге өзгерістер енгізу (этномәдени бірлестікті Тізілімге енгізу, шығару) үшін негіздеме болып табылады.

Жұмыс органы этномәдени бірлестікті өңірлік комиссия қабылдаған шешім туралы шешім алынған сәттен бастап үш жұмыс күні ішінде хабардар етеді.

Жұмыс органы, аккредиттеуден өткізбеу туралы негізделген шешімді жазбаша түрде этномәдени бірлестіктің өтініші бойынша, өтініш алған сәттен бастап бес жұмыс күні ішінде жібереді.

17. Өңірлік комиссия мүшелерінің ерекше пікірі, олар білдірілген жағдайда, жазбаша түрде жазылады және жергілікті комиссияның хаттамасына қоса беріледі.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_